秦望
作者：王十朋
朝代：宋

paragraphs: 瞻彼秦望，崇于會稽。
曷云其崇，登焉而紫。
孰登是山，西方之人兮。
瞻彼秦望，輕于會稽。
曷崇而輕，名之以嬴。
孰名是山，東方之人兮。
我登稽山，思禹之績。
吾儕不魚，繄帝之力。
我瞻秦望，哀秦之過。
虐彼黔首，其誰之禍。
禹駕而游，夏民以休。
有翼其行，稷卨是謀。
政轍而狩，嬴隨以仆。
孰稔其惡，斯高左右。
孤竹兄弟，殍于首陽。
山與其人，嘉名孔章。
谿辱以愚，泉汚以盜。
物之不幸，名惡而暴。
浙濤如銀，鑑流如紳。
濯彼崔嵬，勿汚以秦。